Só lyk ‘n skool met ‘n 0%-matriekslaagsyferAngie Motshekga, minister van basiese onderwys (14 Februarie 2020) (Foto: Koppano Tlape/GCIS) Die minister van basiese onderwys, Angie Motshekga, het in die parlement die sluier gelig oor die omstandighede in die 13 skole landwyd wat ‘n 0%-slaagsyfer in verlede jaar se matriekeksamen aangeteken het – dis skole waar al die matriek-kandidate verlede jaar gedruip het. Motshekga het die besonderhede verskaf in antwoord op ‘n parlementêre vraag deur die EFF-LP Reneilwe Mashabela, wat wou weet of haar departement dié skole besoek en ondersoek het, en of daar departementele ingryping gaan wees om ‘n herhaling te voorkom. Motshekga het gesê die mees opvallende gedeelde kenmerk van die 13 skole ter sprake is dat hul matriekgroepe so klein was – in totaal het die 13 skole net 113 matrikulante gehad. Daar was onder die dertien byvoorbeeld twee private skole met onderskeidelik vier en vyf matrikulante, ‘n skool vir leerders met buitengewone onderwysbehoeftes, met drie matrikulante, en een sentrum vir volwasse geletterdheid waar 22 kandidate die matrieksamen afgelê het – almal onsuksesvol. Die oorblywende nege skole was gewone staatskole met tussen drie en vyftien matrikulante elk. Van die 113 druipelinge ter sprake het twaalf om tegniese redes gedruip – hulle het of nie opgedaag vir al die eksamens in al die vakke nie, of hul jaarpunte (amptelik bekend as deurlopende assesseringspunte of CASS-punte of skoolgebaseerde assessering) was onvolledig. “Omdat hierdie skole so klein is, het hulle dikwels nie genoeg vakspesialiste op die personeel nie. Remediërende maatreëls sal ingestel word, en een van die moontlikhede wat ondersoek word, is om matrikulante eerder na buurskole te stuur. As hierdie swak uitslae voortduur sal die skole ter sprake beslis nie toegelaat word om in die vervolg matriek aan te bied nie,” het Motshekga gesê.